Studente, veiligheidswagte bots by UJUniversiteit van Johannesburg Foto: Aurobindo Ogra – Eie werk. via Wikimedia Commons Geweld het Donderdag by die Universiteit van Johannesburg uitgebreek tydens ŉ onderonsie tussen studente en werkers met veiligheidspersoneel tydens betogings teen kontrakwerk by die instansie. ŉ Groep studente het by die werknemers, hoofsaaklik skoonmakers, aangesluit en hulle het buite die kampus betoog toe privaat veiligheidswagte en die betogers slaags geraak het. Drie persone is na ŉ hospitaal geneem nadat veiligheidswagte hulle met pepersproei gespuit het toe hulle die groep wou verjaag. Die betogers, waaronder ouer vroue, is glo geskop en hardhandig behandel. Die instansie het bykomende veiligheidswagte aangestel ná betogings Maandag by die kampus begin het. Die studente het Woensdag die privaat firma van aanranding beskuldig tydens ŉ vreedsame betoging deur die werkers. “Ons is vir geen rede nie geskop en geslaan,” het regstudent Mogapi Kgonare gesê. “Dit is wat die bestuur by die voormalige Randse Afrikaanse Universiteit (RAU) op sy studente en werkers losgelaat het, terwyl hulle slegs behoorlike lone eis.” Kgonare het gesê die studente sal die werkers onder die “beset UJ”-banier ondersteun. “Die Universiteit van die Witwatersrand en die Universiteit van Kaapstad het direk met bestuur onderhandel,” het hy bygevoeg. “Hoekom kan ons visekanselier [Ihron Rensburg] nie kom om met ons te praat nie? Nou skors hy die SR-leierskap en kry veiligheidswagte om ons aan te rand.” Die studente het hul eie eise, waaronder dat studenteskuld by die instansie afgeskryf moet word en registrasiefooie gekanselleer word.